  Майя Бывальцева Удмуртиын спортъя объектъёсты лэсьтонэ 2016-тӥ арын инвесторъёс 1 миллиард манетлэсь трос коньдон понозы. 15-тӥ толсуре журналистъёслы со сярысь вераз элькунысь физкультурая, спортъя но егитъёсын ужан политикая министр Игорь Краснов. «Милям дунъяммыя, физкультура но спорт удысэ инвестициослэн быдӟалазы 2016-тӥ арын 1 миллиард манетлэсь ятыр луиз. Экономикаын шугъяськонъёс дыръя со бадӟым лыдпус. Ми инвесторъёсын рос-прос ужаны тыршиськомы», — вераз со. Министрлэн кылъёсызъя, али быдэстӥське Дэри ёросысь Пероггуртын уян бассейнлэн ӵектосэз. Удысэтын туж оско, вуоно арын инвестор сое вуттыны быгатоз шуыса. Таяз арын тулыс Ижкарын спортъя «Гулливер» огъет усьтӥськиз. Со кун но ужбергатон чотын валче вылысь пуктэмын. Огъетын вань тренажёръёсын но шудон залъёс, 25 метръем уян бассейн. Карын теннисэн шудонъя кыкетӥез площадка кылдӥз — туала покрытиен кортъёсын «Арена Старс». Со инвесторъёс ик огъетэз лэсьтонэз азьланьтозы — матысь дыре отын волейболэн шудон арена луоз на. Сарапулын кун но ужбергатон чотын валче вылысь спортъя огъетэз пуктон азьланьтӥське, сое озьы ик вуоно арын вуттозы. Со дыре ик вераны кулэ, спортъя объектъёсты кылдытонэ кун но коньдон висъя. Таяз арын гинэ Удмуртиын коньдэт чотын пуктӥзы Эграысь куас базаез, Сигаево черкогуртысь стадионэз, Ижкарын «Торпедо» стадионэз, выльдэм бере усьтӥзы Сарапулысь «Энергия» стадионэз. Тегъёс: Спорт Ижкар ИгорьКраснов Сарапул Эгра Удмуртия инвестициос автозавод кивалтэт лэсьтськон  